67. ΒΑΣΙΛΙΚΟΝ ΔΙΑΤΑΓΜΑ της 27 Φεβρ. /12 Μαρτ. 1959 Περί των εξετάσεων των υποψηφίων Δικολάβων. Έχοντες υπ’ όψει το άρθρ. 18 παρ. 1 του υπ’ αριθ. 3790/57 Ν. Δ/τος περί τροποποιήσεως και συμπληρώσεως διατάξεών τινων του Κώδικος των δικηγόρων ως και την υπ’ αριθ. 43/1959 γνωμοδότησιν του Συμβουλίου της Επικρατείας. Προτάσει του Ημετέρου επί της Δικαιοσύνης Υπουργού απεφασίσαμεν και διατάσσομεν:  «Άρθρ.1.-Αι εξετάσεις των υποψηφίων δικολάβων ενεργούνται άπαξ του έτους κατά μήνα Απρίλιον ενώπιον της κατά νόμον Επιτροπής, εν τω Καταστήματι του οικείου Πρωτοδικείου εις ημέραν προσδιοριζομένην παρά του Προέδρου Πρωτοδικών. Άρθρ.2.-Οι υποψήφιοι υποβάλλουν προς την εξεταστικήν Επιτροπήν μέχρι της προτεραίας της ενεργείας των εξετάσεων σχετικήν αίτησιν μετά των δικαιολογητικών εγγράφων, εξ ων πιστοποιείται ότι κέκτηνται τα υπό του άρθρ. 88 του Ν.Δ. 3026/54 ως τούτο ετροποποιήθη υπό του άρθρ. 18 του υπ. αριθ. 3790/57 Ν. Δ/τος οριζόμενα προσόντα, επισυνάπτοντες και απόδειξιν καταθέσεως δραχμών εκατόν παρά του Γραμματέως της Επιτροπής δια δικαιώματα των μελών της Επιτροπής και του Γραμματέως, διανεμόμενα δι’ αποφάσεως του Προέδρου. Άρθρ.3.-Η Επιτροπή ελέγχουσα τα τυπικά προσόντα των υποψηφίων αποφαίνεται περί της παραδοχής ή μη αυτών, αποκλείουσα δι’ ητιολογημένης πράξεώς της τους μη κεκτημένους ταύτα και κανονίζει τας λεπτομερείας της ενεργείας του διαγωνισμού. Εις περίπτωσιν καθ’ ην ήθελεν απορριφθή αίτησις τινός λόγω ελλείψεως τυπικών προσόντων επιστρέφεται η γενομένη χρηματική κατάθεσις δι’ εξέταστρα των μελών της Επιτροπής. Άρθρ.4.-Η εξέτασις συνίσταται εις έγγραφον και προφορικήν δοκιμασίαν επί των εξής θεμάτων: 1)Αστικού Δικαίου και Πολιτικής Δικονομίας. 2)Ποινικού Δικαίου και Ποινικής Δικονομίας. Επί εκάστου των ανωτέρω μαθημάτων και επί θεμάτων άτινα συνθέτει η Επιτροπή μίαν ώραν προ της ενάρξεως της εξετάσεως εκάστου μαθήματος, συντασσομένου σχετικού πρακτικού. Εις τους εξεταζομένους παρέχεται 3ωρος προθεσμία προς ανάπτυξιν του θέματος. Δύνανται δε ούτοι να έχωσι μεθ’ ευατών βοηθήματα μόνον κείμενα νόμων. Άρθρ.5.-1.Μετά το πέρας των γραπτών εξετάσεων επί πάντων των ως άνω μαθημάτων η Επιτροπή προβαίνει εις την προφορικήν εξέτασιν των υποψηφίων κατά την ορισθείσαν υπ’ αυτής ημέραν και ώραν. 2.Η προφορική εξέτασις διεξάγεται δημοσία ενώπιον των μελών της Επιτροπής και των υποψηφίων. Περατωθείσης και της προφορικής εξετάσεως πάντων των υποψηφίων η Επιτροπή βαθμολογεί την γραπτήν και προφορικήν εξέτασιν ενός εκάστου των υποψηφίων ως ακολούθως: Έκαστος εξεταστής βαθμολογεί δι’ ενός βαθμού έκαστον των μαθημάτων κεχωρισμένως την γραπτήν και προφορικήν εξέτασιν. Άπαντες οι δοθέντες βαθμοί της γραπτής και προφορικής δοκιμασίας αθροίζονται το δε πηλίκον του αθροίσματος των δοθέντων βαθμών εις άπαντα τα μαθήματα αποτελεί τον τελικόν βαθμόν. 3.Επιτυχών θεωρείται ο λαβών τουλάχιστον τον βαθμόν «καλώς». Των επιτυχόντων συντάσσεται πίναξ κατά σειράν επιτυχίας όστις υποβάλλεται μεθ’ όλων των πρακτικών και της σχετικής αλληλογραφίας εις το Υπουργείον Δικαιοσύνης. Άρθρ.6.-Η ικανότης των εξετασθέντων επί τε της γραπτής και προφορικής δικιμασίας σημειούται δια των επομένων βαθμών: Άριστα               10 και 9 Λίαν καλώς 8 και 7 Καλώς 6 και 5 Μετρίως 4 και 3 Κακώς 2   -   0 Εις τον αυτόν επί της Δικαιοσύνης Υπουργόν ανατίθεμεν την δημοσίευσιν και εκτέλεσιν του παρόντος Δ/τος.